Det hele startede i maj, da jeg havde problemer med mit internet og fik tilbudt en nødpakke i form af et usb-modem. Det afhentede jeg i TDC-butikken i Thisted, og den ”flinke” ekspedient spurgte, om ikke jeg var interesseret i at prøve et mobilt bredbåndsmodem, da det ikke er muligt at få en ordentlig hastighed på en kablet internetforbindelse, fordi jeg bor for langt fra en central. Der var to ugers prøvetid. Super tilbud - troede jeg! Efter et par dage fik jeg imidlertid en bekræftelse tilsendt, hvor der stod, at jeg skulle betale for oprettelse og forbrug – det blev der ikke informeret om – sådan noget svineri! For mig betyder det at få noget på prøve, at det er gratis at bruge det i prøveperioden.

Jeg tog straks til Thisted og brokkede mig og afleverede modemmet og fik ringet ind og sikret mig, at abonnementet var opsagt indenfor de 14 dage. I juni måned modtager jeg en faktura på oprettelse mm. Jeg ringede og brokkede mig igen, og talte nu med en vældig flink og forstående medarbejder, som sagde, at når jeg havde fået at vide, at det var på prøve, så ville han også i min situation tænke, at det var gratis i prøveperioden. Han beklagede meget den dårlige behandling, jeg havde fået i butikken i Thisted og sagde, at det skulle jeg ikke tænke mere på – nu ville han slette det i systemet og også sikre, at alle tråde var væk, for ellers ville systemet automatisk sende rykkere ud. Jeg takkede mange gange, og han mindede mig lige om, at hvis jeg efter samtalen blev ringet op og spurgt, om jeg var tilfreds, skulle jeg give ham et 5-tal, de andre tal på skalaen var kun for dårlig eller middelmådig betjening. Det lovede jeg glad, da jeg var lettet over at have mødt en hæderlig og forstående medarbejder (troede jeg).

I juli måned får jeg så en rykker for en ubetalt faktura – der må være noget galt. Jeg fik klart og tydeligt, at vide, at sagen var ude af verden og var slettet hele vejen igennem systemet, så der ikke kom rykkere.
Jeg ringer så igen til YouSee, og siger at der må være sket en fejl, for den sidste medarbejder, jeg talte med, lovede mig, at jeg ikke ville høre mere. Den medarbejder, jeg nu taler med, kan intet se i deres system om, at jeg overhovedet har haft ringet. 

Jeg får at vide, at uanset hvor dårlig behandling jeg har fået i forløbet ind til videre, kan han ikke gøre noget ved det. Jeg skal dog kun betale for oprettelse, og de få dage jeg har brugt modemmet, hvilket beløber sig til ca. 200 kr. Jeg skal blot betale fakturaen, og så vil jeg automatisk få en kreditnota. Nu gider jeg ikke mere og betaler derfor fakturaen i den tro, at jeg vil få hovedparten af beløbet tilbage.

Jeg modtager også en kreditnota, men den lyder på 200 kr. og her fra trækker de et rykkergebyr på 100 kr.

Jeg prøver nu at få udbetalt de sidste 100 kr. fra deres hjemmeside – men efter at have tastet alt ind får jeg den besked, at det ikke kan lade sig gøre at få udbetalt kreditnotaer lige nu.

Jeg er endt op med at betale 578,- kr for noget, jeg har haft på prøve i 10 dage, og som jeg troede var gratis.

Pointen er lad være med at handle hos YouSee – man bliver så glad, når man tror man får en god behandling, og i virkeligheden er det kun løgne og bedrag. De fortæller gerne en løgn, så de kan få deres bonus eller gode personlige rating. Det er en virksomhed med en rigtig rådden forretningsmoral.

Nu skal alt afmeldes, så jeg kan komme over til et andet teleselskab.